text: Værtshustumult udviklede sig til vold mod politiet
  03 april 2016 kl. 04.37
  En mand gik natten til søndag amok med spark mod en politipatrulje, efter manden havde skabt tumult på et værtshus. 
  Omkring klokken 03.30 natten til søndag blev Syd- og Sønderjyllands Politi kaldt ud til tumult på et værtshus i Tønder, hvor en værtshusgæst skabte uro. Uroen udviklede sig dog til et regulært slagsmål, og værtshusgæsten fra Tønder gik amok med spark mod politipatruljen på stedet.
  - Han sparker en kollega og han sparker til politibilen, så en af dørene bliver ødelagt. Kollegaen blev ramt på inderlåret, hvor han er noget øm nu, fortæller Mads Leervad Dammark fra Syd- og Sønderjyllands Politi til TV SYD.
  Den voldsomme adfærd fra værtshusgæsten stoppede dog ikke. Han forsøgte herefter at nikke den ene betjent en skalle.
  - Også står han og råber efter os. Han kommer med flere fornærmelser og råber blandt andet ”magtliderlige svin” efter patruljen, oplyser Mads Leervad Dammark.
  Slagsbroren er nu ved at sove i arresten i Aabenraa, hvor han søndag morgen vågner til en lang snak med politiet.
  - Han vågner nok også med moralske tømmermænd, konstaterer Mads Leervad Dammark til TV SYD.
  